Millum høvðuspunktini í ársfrágreiðingini kunnu hesi nevnast: Hagtøl: 172 fólk vóru í viðgerð í 2020. 121 komu einaferð í viðgerð, 42 komu tvær ferðir og 9 komu tríggjar ferðir. 49 høvdu ongantíð fyrr leita sær viðgerð. Miðalaldurin fyri tey, sum fingu viðgerð frá Blákrossheiminum í 2020, var 43 ár. Av øllum teimum, sum vóru í viðgerð á Blákrossheiminum í 2020, vóru 73% menn og 27% kvinnur. Av teimum, sum vóru í viðgerð í DAT ung, sum er fyri ung millum 15 og 25 ár, vóru 63% kvinnur og 38% menn. 66% av teimum, sum vóru í viðgerð frá Blákrossheiminum, vóru einans bundin av alkoholi. Sama tal fyri tey, sum vóru í viðgerð í DAT ung, var 21%. Umleið 75% av teimum ungu, sum leita sær hjálp, rúsaðu seg við øðrum rúsevnum umframt alkohol (eins og hash). Ambulant viðgerð. Blákrossheimið er farið undir meira ambulanta viðgerð. Tað vil siga, viðgerð, sum ikki krevur, at borgarin í síni viðgerðartíð býr á Blákrossheiminum, men heldur møtir upp til undirvísing einaferð um vikuna. Partur av endamálinum við hesum tilboðið er eftirviðgerð fyri tey, ið longu hava verið í viðgerð á Blákrossheiminum. Men tilboðið er eisini fyri tey, hvørs rústrupulleiki ikki er so ógvusligur og tí ikki hava tørv á líka umfatandi viðgerð. Ambulanta viðgerðin er minni tíðarkrevjandi og tí lættari at fáa at passa inn í gerandisdagin. Familjuviðgerð. Familjuviðgerðin, sum Blákrossheimið í nógv ár hevur bjóðað sum skeið, er nú broytt til at vera undirvísing í DAT førleikum hvørju viku. Poddvarp. Blákrossheimið byrjaði í 2020 eitt poddvarp, sum eitur Datvarpið. Datvarpið viðger DAT førleikar og er ætlað bæði teimum, sum hava tilknýti til viðgerðina á Blákrossheiminum, men eisini øllum, sum hava áhuga í betri sálarheilsu. Datvarpið kann hoyrast her. Nýggja heimasíðu. Blákrossheimið fekk í 2020 nýggja heimasíðu. Sniðið er bæði lættari at nýta og meira tíðarhóskandi. Tað er Lunnar, sum hevur sniðgivið.